
Minden út Rómába vezet - A történeti hitelesség és az evangélium hirdetésének kapcsolata Lukácsnál Az apostolok cselekedetei 27. fejezete alapján

Az újszövetségi szerzők között Lukács egyedülálló helyet foglal el az általa írt kettős művel. Első kötetében Lukács elmondja, hogyan munkálkodott Jézus a földön, majd a második kötetben arról számol be, hogyan folytatja Jézus az ő munkálkodását, immár a mennyből, Szentlelke által az apostolok szolgálatán keresztül. A lukácsi kettős mű második részének, Az apostolok cselekedeteinek 27. fejezete terjedelmével és tartalmával is kiemelkedik a mű többi fejezete közül. De vajon miért ad Lukács ilyen részletes beszámolót Pál apostol Rómába tartó tengeri útjáról? Ezen kérdés volt az, mely elindított kutatásom útján. 
A hajóút ilyen jelentős térnyerése alapján arra a következtetésre jutottam, hogy Lukács történetírói céljának elérése és teológiai üzenetének átadása érdekében meghatározó jelentősége van ezen fejezetnek a mű egészét tekintve. Pályamunkám tézisé: A történeti hitelesség és az evangélium hirdetése nem egymást kizáró jellemzők, hanem egymástól el nem választható, Az apostolok cselekedeteit alapjában meghatározó tényezők.
Ezen állítás bizonyításához elsőként a lukácsi kettős mű prológusait, ezután Az apostolok cselekedeteinek egészét, majd annak 27. fejezetét, végül pedig ezen fejezet válogatott szakaszait vizsgáltam. Pályamunkámban ismeretem a kutatástörténet jelentős képviselőinek nézeteit, felmutatom az elmúlt évtizedek eredményeit kortárs kommentárok és tanulmányok alapján, mindezeket saját álláspontom megfogalmazásával értékelem.
Pályamunkám újszerű abban a tekintetben, hogy a kutatástörténetben eddig megfogalmazott nézeteket egy sajátos keretbe, a történeti meghatározottság és a teológiai érdeklődés kapcsolatának kérdéskörébe helyeztem el, mindezt Az apostolok cselekedetei 27. fejezete alapján. Fontos észrevételem, hogy a szakirodalomban legtöbbször külön vizsgálják a két szempontot, dolgozatomban azonban felmutatom, hogy Lukácsnál a történeti hitelesség és az evangélium hirdetése elválaszthatatlan egymástól. Számomra személyesen meghatározó eredménye pályamunkámnak az a megállapítás, mely szerint az evangélium továbbadása éppen a benne foglalt események történeti voltán alapul, így az Egyház mindenkori tagjainak feladata az, hogy történeti valóságként tárják a világ elé Istennek a történelemben véghez vitt hatalmas tetteit.



